กสิกรลุยลูกค้าไพรเวทแบงก์
จับเศรษฐีภูธร&#8220;กสิกรไทย&#8221; ลุยเจาะฐานลูกค้าเศรษฐีภูธร หวังบูมธุรกิจไพรเวทแบงก์โต 3 เท่าของตลาด
16 พ.ค. 2556

จับเศรษฐีภูธร“กสิกรไทย” ลุยเจาะฐานลูกค้าเศรษฐีภูธร หวังบูมธุรกิจไพรเวทแบงก์โต 3 เท่าของตลาด
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ในปีนี้ธนาคารตั้งเป้าจะขยายฐานลูกค้าบุคคลที่มีสินทรัพย์กับธนาคารตั้งแต่ 50 ล้านบาทขึ้นไป หรือลูกค้าไพรเวทแบงก์ให้เติบโตขึ้น 15% จากฐานลูกค้าปัจจุบันที่มีอยู่ 6,500 ราย หรือคิดเป็นส่วนแบ่งตลาด 30% ของฐานลูกค้าไพรเวทแบงก์ในไทยทั้งหมดที่มีอยู่ราว 2.1 หมื่นราย พร้อมขยายฐานสินทรัพย์ภายใต้การบริหาร (AUM) ของลูกค้ากลุ่มนี้ให้เติบโตขึ้น 12% หรือ 6 หมื่นล้านบาท จากฐานปัจจุบันที่ 5 แสนล้านบาท
นายปกรณ์ กล่าวว่า กลยุทธ์การขยายธุรกิจไพรเวทแบงก์ของธนาคารปีนี้จะเน้นไปที่กลุ่มลูกค้าในต่างจังหวัดมากขึ้น โดยเฉพาะในหัวเมืองใหญ่ที่เศรษฐกิจมีการเติบโตสูงกว่าอัตราเฉลี่ยของประเทศ ทำให้มีเศรษฐีเกิดใหม่เป็นจำนวนมาก ขณะเดียวกันธนาคารยังมีความได้เปรียบคู่แข่งกลุ่มธนาคารต่างประเทศและธนาคารขนาดกลางและขนาดเล็ก ในแง่เครือข่ายสาขาความน่าเชื่อถือและความสัมพันธ์กับลูกค้าธุรกิจเอสเอ็มอีและสาขา เชื่อว่าในปีนี้จะขยายฐานลูกค้าต่างจังหวัดได้เพิ่มขึ้นไม่ต่ำกว่า 20%
“จากสถิติเราพบว่าจำนวนลูกค้ากลุ่มไพรเวทแบงก์ทั้งโลกมีการเติบโตถึงปีละ 8% ขณะที่ในประเทศไทยมีการเติบโตปีละประมาณ 5% อัตราการเติบโตที่รวดเร็ว โดยเฉพาะในต่างจังหวัดของลูกค้ากลุ่มนี้จึงถือเป็นโอกาสของธนาคาร ปีนี้เราจึงตั้งเป้าขยายฐานลูกค้า 15% หรือโตกว่าตลาด 3 เท่า” นายปกรณ์ กล่าว
อย่างไรก็ดี ปัจจุบันลูกค้ากลุ่มนี้เริ่มต้องการและมีความพร้อมในการลงทุนที่ซับซ้อนมากขึ้น จากเดิมที่เน้นการฝากเงินหรือผลิตภัณฑ์การลงทุนพื้นฐาน โดยเริ่มมองหาผลตอบแทนที่ดีขึ้นและรับความเสี่ยงได้สูงขึ้น ทำให้ปีนี้ธนาคารปรับบริการให้คำปรึกษาและคำแนะนำการลงทุนเป็นโครงสร้างการขายแบบเปิด (open architecture) หรือพร้อมขายผลิตภัณฑ์ทุกแบรนด์ให้กับลูกค้า เช่น กองทุนจาก บลจ.อเบอร์ดีน และ บลจ.แมนูไลฟ์ ฯลฯ
นายจิรวัฒน์ สุภรณ์ไพบูลย์ ผู้บริหารกลุ่มธุรกิจไพรเวทแบงก์ ธนาคารกสิกรไทย กล่าวว่า ปีที่ผ่านมาธนาคารมีรายได้จากธุรกิจไพรเวทแบงก์ราว 1,800 ล้านบาท แบ่งเป็นรายได้ที่มาจากส่วนต่างเงินฝากและเงินกู้ 1,000 ล้านบาท และค่าธรรมเนียมจากการขายกองทุน 800 ล้านบาท สำหรับปีนี้ธนาคารคาดว่าจะมีรายได้เติบโตจากปีที่ผ่านมา 24% โดยคาดว่าจะมาจากรายได้ค่าธรรมเนียมที่เพิ่มขึ้น